Հավելված 3

ՀՀ կառավարության 2017 թվականի

\_\_\_\_\_\_\_\_\_\_\_\_\_ -ի N \_\_\_\_\_ - արձանագրային որոշման

**Հ Ա Շ Վ Ե Տ Վ Ե Ւ Թ Յ Ո Ւ Ն**

**Հայաստանի Հանրապետության կառավարության 2007 թվականի մարտի 22-ի N 336-Ա որոշմամբ հաստատված Հայաստանի Հանրապետությունում 2007-2015 թվականների տավարաբուծության զարգացման ծրագրի կատարման արդյունքների վերաբերյալ**

Հայաստանի Հանրապետության գյուղատնտեսության նախարարությունը (այսուհետ Նախարարություն) հաշվի առնելով 2007 թվականի դրությամբ հանրապետությունում առկա գյուղատնտեսական կենդանիների մթերատվության ցածր մակարդակը և այն ավելացնելու իրական ներուժը, նույն թվականին նախաձեռնել է տավարաբուծության ծրագրային գործընթաց (ՀՀ կառավարության 2007 թվականի մարտի 22-ի N336-Ա որոշմամբ հաստատված «Հայաստանի Հանրապետությունում 2007-2015 թվականների տավարաբուծության զարգացման» ծրագիրը (այսուհետ՝ Ծրագիր))` նպատակ ունենալով հանրապետությունում տավարի գլխաքանակը հասցնել առնվազն 800 հազար գլխի, զուգահեռաբար կտրուկ ավելացնելով կենդանական ծագման արտադրատեսակների, հետևաբար նաև գյուղատնտեսական համախառն արտադրանքի ծավալները։

Ծրագրով նախատեսվել էր գյուղատնտեսական կենդանիների արհեստական սերմնավորման աշխատանքների ծավալների ընդլայնման, տոհմային երինջների (հատկապես հոլշտին, շվից և սիմենթալ ցեղերի) ներկրման և տարաժամկետ վճարման պայմանով գյուղական ազգաբնակչությանը հատկացման միջոցով հասնել ակնկալվող արդյունքներին, այն է 2007-2015 թվականներին եվրոպական երկրներից հանրապետություն ներկրել 12110 գլուխ տոհմային երինջ։ Սակայն պայմանավորված ՀՀ կառավարության կողմից հատկացված գումարի չափով նշված ժամանակահատվածում Ավստրիայի, Չեխիայի, Լիտվայի և Գերմանիայի Դաշնային Հանրապետություններից Հայաստանի Հանրապետություն է ներկրվել 2506 գլուխ տոհմային երինջ (1014 գլուխ հոլշտին, 898 գլուխ շվից և 594 գլուխ սիմենթալ ցեղերի) կամ նախատեսվածից շուրջ 79%-ով պակաս:

Ծրագիրն իրականացվել է 2007-2015 թվականներին, սակայն 2015 թվականին ձեռք բերված կենդանիներից 439 գլուխը հանրապետություն է ներկրվել և բաշխվել 2016 թվականի ապրիլ-հուլիս ամիսներին:

Ծրագրով ձեռք բերված երինջները հատկացվել են տարաժամկետ վճարման պայմանով, մասնավորապես վաճառքի պայմանագրով նախատեսվող տարաժամկետ վճարման ժամկետ է սահմանվել 4 տարի, իսկ նախատեսված գնի վճարումն ըստ տարիների վաճառքի գնի նկատմամբ տոկոսային արտահայտությամբ համապատասխանաբար 1-ին տարվա համար 10%, 2-րդ տարվա՝ 20%, 3-րդ տարվա՝ 30% և 4-րդ տարվա՝ 40%:

Ծրագրի շահառուների ընտրության և ներկրված տոհմային երինջների բաշխման կարգը սահմանվել է ՀՀ գյուղատնտեսության նախարարի 2007 թվականի դեկտեմբերի 6-ի և 2012 թվականի օգոստոսի 3-ի 279-Ա և 126-Ա թվակիր հրամաններով, ըստ որոնց տոհմային երինջները հատկացվել են ֆիզիկական և իրավաբանական անձանց կողմից ՀՀ գյուղատնտեսության նախարարություն ներկայացված հայտի հիման վրա՝ հայտին կից ներկայացնելով անասնաշենքի նկատմամբ սեփականության կամ վարձակալության իրավունքը հաստատող փաստաթղթի պատճեն, ինչպես նաև սեփականության և/կամ վարձակալության իրավունքով կերային մշակաբույսերի ցանքատարածություններ ունենալու դեպքում՝ դրա վերաբերյալ համայնքի ղեկավարի տրված տեղեկանքը:

Ներկրված երինջները հատկացվել են 81 տնտեսավարող սուբյեկտների:

2008-2009 թվականներին Ավստրիայի Հանրապետությունից ներկրված տոհմային երինջների խմբաքանակի հետ հանրապետություն են ներկրվել նաև 3.0 հազար չափաբաժին սերմնահեղուկ և 11 հատ արհեստական սերմնավորման գործիքներ, որոնք անհատույց հատկացվել են տնտեսավարողներին:

Ներկրված տոհմային երինջների բազայի հիման վրա հանրապետությունում ձևավորվել են մի շարք տոհմային տնտեսություններ, որտեղ սահմանված կարգով իրականացվում են տոհմասելեկցիոն աշխատանքներ: Ձևավորված առաջատար տոհմային տնտեսություններից («Արզնու տոհմային ԹՏԽ» ԲԲԸ, «Վամաքս» ՍՊԸ և «Ագրոհոլդինգ Արմենիա» ՍՊԸ) 2014 թվականին առաջին անգամ իրականացվել է Հայաստանի Հանրապետությունից տոհմային կենդանիների արտահանում՝ շուրջ 200 գլուխ տոհմային երինջներ վաճառվել են Վրաստանի Հանրապետությանը:

Հարկ է նշել, որ նշված տոհմային տնտեսություններում սեփական վերարտադրության արդյունքում ստացված կենդանիների մթերատվությունը կրկնակի բարձր է հանրապետության միջին ցուցանիշի համեմատությամբ: Այսպես, 2017 թվականի հունվարի 1-ի դրությամբ «Ագրոհոլդինգ Արմենիա» ՍՊԸ-ի տոհմային տնտեսությունում սիմենթալ (ֆլեկվի) ցեղի կովերի միջին կաթնատվությունը կազմել է 6949 կգ, կաթում յուղի պարունակությունը` 4.23%, կաթում սպիտակուցի պարունակությունը` 3.1%, շվից ցեղի կովերինը՝ 8530 կգ, կաթում յուղի պարունակությունը` 4,31%, կաթում սպիտակուցի պարունակությունը` 3.11%, հոլշտին ցեղի կովերինը՝ 8027 կգ, կաթում յուղի պարունակությունը` 4.17%, կաթում սպիտակուցի պարունակությունը` 3.08%, իսկ առանձին կենդանիներից ստացվում է 10190-13752 կգ կաթ: «Արզնու տոհմային ԹՏԽ» ԲԲԸ-ի տնտեսությունում ½ հոլշտին x ½ ֆլեկվի խառնացեղ կենդանիների կաթնատվությունը կազմել է 5282 կգ, կաթում յուղի պարունակությունը` 4.0%, նախրի միջին կաթնատվությունը՝ 4839 կգ, կաթում յուղի պարունակությունը` 4.3%, իսկ առանձին կենդանիներից ստացվել է մինչև 7262 կգ կաթ, կաթում յուղի պարունակությունը` 3.9%, կաթում սպիտակուցի պարունակությունը` 3.1%:

«Վամաքս» ՍՊԸ-ի տոհմային տնտեսությունում սիմենթալ (ֆլեկվի) ցեղի կովերի միջին կաթնատվությունը կազմել է 6018 կգ, կաթում յուղի պարունակությունը` 4.0%, կաթում սպիտակուցի պարունակությունը` 3.4%, հոլշտին ցեղի կովերինը համապատասխանաբար՝ 7032 կգ, 3,74; 3,24, իսկ առանձին կենդանիներից ստացվել է մինչև 9600 կգ կաթ, կաթում յուղի պարունակությունը` 3.7%, կաթում սպիտակուցի պարունակությունը` 3.3%:

Հարկ է նշել, որ Ծրագրի իրականացման ընթացքում հանրապետության մեկ կովի միջին կաթնատվությունն ավելացել է շուրջ 300 կգ-ով (2006 թվականին մեկ կովի միջին կաթնատվությունը կազմել է 1890 կգ, իսկ 2016 թվականին՝ 2198 կգ (ՀՀ ԱՎԾ)):

2017 թվականի սեպտեմբերի 1-ի դրությամբ Հայաստանի Հանրապետության ֆինանսների նախարարության կենտրոնական գանձապետարանում բացված տոհմային երինջների դիմաց գումարների հավաքագրման 900008018013 հատուկ հաշվի վրա կուտակված է 269,885.0 հազ. ՀՀ դրամ:

Տնտեսավարողների կողմից պայմանագրային պարտավորությունը չկատարելու հետևանքով գանձապետական հատուկ հաշվի վրա պակաս է մուտքագրվել 894,904.3 հազ. ՀՀ դրամ, այդ թվում` ժամկետանց պարտավորությունը` 789,645.3 հազ. ՀՀ դրամ, տույժը` 105,489,6 հազ. ՀՀ դրամ:

Վճարման ժամանակացույցով սահմանված ժամկետներում տոհմային երինջների դիմաց գումարների հավաքագրումն ապահովելու նպատակով՝ պարտքեր ունեցող տնտեսավարող սուբյեկտների նկատմամբ 2017 թվականի սեպտեմբերի 1-ի դրությամբ ՀՀ դատարաններ են ներկայացվել 112 հայցապահանջներ:

ՀՀ Նախագահի հանձնարարականի հիման վրա 2017 թվականի հուլիս ամսին ծրագրով իրականացվել է մոնիթորինգ, որի արդյունքում ի հայտ է եկել հետևյալ իրավիճակը՝ ժամկետանց պարտավորություններ ունեցող շահառուներին հատկացված 1384 գլուխ տոհմային կենդանիներից առկա են ընդհանուր առմամբ 441 գլուխ կենդանի, այդ թվում 2010 թվականին հատկացված խմբաքանակից 5, 2012 թվականին՝ 16, 2013 թվականին՝ 45, 2015 թվականին՝ 56 և 2016 թվականին՝ 319 գլուխ:

2015, 2016 և 2017 թվականներին կնքված «Տարաժամկետ վճարման կարգով առքուվաճառքի» պայմանագրերը գրանցվել են ՀՀ արդարադատության նախարարության շարժական գույքի նկատմամբ ապահովված իրավունքների գրանցման www.registration.am կայքում, որի ուժով շահառուները չեն կարող իրականացնել որևէ պաշտոնական գործարք ձեռք բերված կենդանիները օտարելու, գրավադրելու և/կամ այլ գործողություն կատարելու ուղղությամբ, ինչպես նաև 2016 թվականին ՀՀ գյուղատնտեսության նախարարությունն առանց իրավական հիմքի կիրառել է յուրաքանչյուր շահառուի համար մաքուր բանկային պատմությամբ երկու երաշխավորի ինստիտուտը: